AlexejDobrolubov/national_council_slovak_2010 huggingface dataset:
39. schôdza NR SR - 1.deň - B. popoludní
Dátum: 2025-09-09
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

183. Ja tiež považujem to obmedzenie tretieho čítania v podstate za jeho likvidáciu, pretože obmedziť ho iba na to, že budeme môcť vystúpiť na päť minút s legislatívno-technickými poznámkami, v podstate tým úplne zničíme význam tretieho čítania a už to tu povedala aj Lucia Plaváková, je to najmä v situáciách, kedy v tom druhom čítaní sú podané pozmeňujúce návrhy, ktoré majú taký masívny charakter, výrazne menia charakter zákona, ale aj ostatné pozmeňujúce návrhy. Však spomeňme si, ako sme v treťom čítaní sa venovali téme toho, keď sa mala zrušiť premlčacia lehota vo veci znásilnenia pri Trestnom zákone, inak by sa na to ani nebolo prišlo a nebolo by to natoľko ozvučené a táto zmena by možno prešla bez toho, aby to potom bolo následne napravené. Čiže to tretie čítanie má svoj hlboký význam a zároveň je možné ešte v ňom upozorniť na problémy a nedostatky a zastaviť ten zákon, ktorý môže byť škodlivý a mať zlé následky ako keby v tom poslednom čítaní. A pokiaľ to tretie čítanie úplne zbavíme jeho podstaty, my vlastne zbavíme podstaty aj náš mandát, pretože my tu nie sme nejakí stláčači toho, že či sme za, proti, alebo sa zdržíme. My máme predsa mandát od občanov, aby sme sa naozaj dôsledne venovali návrhom zákonov od prvého momentu, kedy vstúpia do tohto parlamentu až do posledného.A to tento návrh novely rokovacieho poriadku reálne zmarí. A zároveň tiež nerozumiem, prečo táto koalícia, ktorá sa nazýva sociálnou a neviem akou, naozaj sa nezaoberala návrhom na materskú dovolenku a rodičovskú dovolenku poslancov a poslankýň. Ja ako matka štvormesačnej dcéry, ktorú stále kojím, kde parlament je nepredvídateľný, hovorím, že naozaj takúto právnu úpravu potrebujeme, pretože tu pre rodičov nie je zabezpečené nič.
35. schôdza NR SR - 15.deň - A. dopoludnia
Dátum: 2025-06-18
Poslanec: Števulová, Zuzana (PS)
Druh vystúpenia: Vystúpenie v rozprave

60. Ďakujem za slovo. Ja by som teda len chcela upozorniť, ak je tu ešte niekto, kto má záujem vystúpiť v tejto rozprave, keďže to už bude asi posledná šanca dotknúť sa témy renty pre generálneho prokurátora, tak môj príspevok zrejme bude posledný a potom príde šanca už len prihlásiť sa do ústnej rozpravy, takže aj nadväzujúc na kolegyňu Plavákovú, ktorá sa domáha aspoň nejakého argumentu zo strany vládnej koalície a tých, ktorí dnes budú hlasovať za prelomenie veta, tak budete mať teraz poslednú šancu, kedy sa ešte môžete po skončení môjho príspevku prihlásiť. A my všetci na strane opozície veľmi netrpezlivo na akýkoľvek dôvod čakáme, keďže doteraz sme ani len navrhovateľa tu nepočuli čokoľvek povedať nielenže predtým, ale ani teraz, keď jeho návrh bol vetovaný jeho vlastným bývalým predsedom strany a v súčasnosti prezidentom. Takže opakujem, po skončení môjho príspevku bude posledná šanca sa prihlásiť a niečo k tomuto povedať. Dúfajme, že nedúfame márne. Ja by som chcela túto tému generálnej renty pre generálneho prokurátora zakončiť takou trochu, takým lúčom nádeje do našich radov a do radov všetkých slušných ľudí. Chcem povedať, že práve aj táto rozprava o rente pre generálneho prokurátora a o vete prezidenta podľa mňa ukazuje, že táto schôdza je v skutočnosti prehrou vládnej koalície, pretože vládna koalícia v podstate musela ustúpiť na tejto schôdzi aj pri téme čiastočne transakčnej dane a museli odsunúť covido... veto prezidenta pri covidových amnestiách na september, keďže tam nemajú zhodu. Museli včera odsunúť, a teda dnes odsunúť ústavu na september, pretože nenašli 90 hlasov, čo je teda naozaj veľmi, veľmi absurdné, povedzme si na okraj teda tejto diskusie, že akým spôsobom sa tu novelizuje ústava, že príde Robert Fico s novelou ústavy bez toho, aby vôbec mal dohodnutých 90 hlasov a potom tu za celý deň rozpravy vidíme iks-ypsilon pozmeňovákov a ráno jeden dátum účinnosti a poobede druhý dátum účinnosti. Čiže znova to len svedčí o neschopnosti, nepripravenosti a fakt naozaj veľkej neschopnosti dotiahnuť veci do konca tento vládnej koalície, pretože ak by ich do konca dotiahli, tak sa zrejme rozhádajú a rozpadnú. Takisto museli odsunúť všetky odvolávania, ktoré tu máme od decembra, resp. januára, pretože sa zrejme asi boja, že ak by sme tu začali prezentovať všetky dôvody a argumenty, ktoré tu máme na odvolávanie tých ministrov, ktorí tam sú, tak možno by to u niektorých odbojných poslancov z ich vlastnej koalície aj mohlo vzbudiť nejaké myšlienky o tom, že možno nie je všetko ružové v ich koalícii.
35. schôdza NR SR - 13.deň - A. dopoludnia
Dátum: 2025-06-16
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

94. Pani Plevíková, vy ste sa v tej vašej rozprave spýtali, že s čím máme problém, keď budú rodičia rozhodovať o tom, čo sa majú učiť ich deti. A teda ja vám to poviem, že s čím máme problém. Nielenže vy teda teraz zavádzate do ústavy teda právo rodičov rozhodovať o tom, o čom sa budú deti učiť v prípade intímneho života. Ale teda, keď budú nejaké ďalšie veci kontroverzné, napríklad však vo vašej vládnej koalícii funguje pán Peter Kotlár, ktorý spochybňuje očkovania, tak pôjdeme ďalej? Že budeme nabudúce novelizovať ústavu a budeme hovoriť, že rodičia majú právo rozhodovať o tom, či sa deti učia o tom, že na osýpky platí treščia pečeň, alebo pôjdeme ešte ďalej, že keď sa kontroverznou témou stane, či vôbec niekto pristál na Mesiaci, tak budeme do ústavy dopĺňať, že rodičia majú právo rozhodovať, či sa v škole budú učiť o tom, že sa teda pristálo na Mesiaci, že Zem je guľatá a postupne ďalšie a ďalšie veci? Pretože, keď raz toto pripustíme pri novele ústavy, ktorú máme teraz, tak kto nám zaručí, že nabudúce o dva, tri, štyri, päť rokov nepôjdeme vy alebo nejaká ďalšia koalícia ešte ďalej. (Potlesk.)
35. schôdza NR SR - 13.deň - A. dopoludnia
Dátum: 2025-06-16
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

28. Pán minister, na stoličke ministra spravodlivosti sme tu už mali všelijaké kádre, ale vy sa rozhodne zaradíte k ľuďom typu Štefana Harabina alebo ďalším veľmi, veľmi zle zapísaným ministrom spravodlivosti v ére histórie samostatnej Slovenskej republiky. Zásadné veci, ktoré tu prinášate, tie zásadné, naozaj nemajú so spravodlivosťou vôbec nič spoločné. Najskôr to bola novela Trestného zákona, tá hanebná novela, ktorá amnestovala vašich kolegov a ľudí napojených na SMER, a teraz tu prichádzate s touto novelou ústavy, ktorá popiera všetky princípy spravodlivosti ako nejakej základnej hodnoty morálky spoločnosti. Vy tu budete kázať o nejakom súdnom aktivizme, čo ja by som nazvala konšpiračnou teóriou, ktorá bola stokrát vyvrátená, a je veľmi zaujímavé, že vám nevadí zasahovanie Európskeho súdu pre ľudské práva alebo iných medzinárodných orgánov, keď sa to týka dovolávania sa rozsudkov ESLP vo veci kajúcnikov a podobne, ako sme tu celý minulý rok pri novele Trestného zákona počúvali. Ale keď sa to týka, samozrejme, ľudských práv iných osôb, rovnosti všetkých pred zákonom, tak tu už, samozrejme, súdny akvitizmus vidíme. Naozaj, fakt by ste sa mali, keď prichádzate na to ministerstvo, pozrieť na ten veľký nápis, ktorý tam je, že ministerstvo spravodlivosti a zamyslieť sa nad tým, čo je naozaj spravodlivosť a či vy ako minister spravodlivosti tu vykonávate tú spravodlivosť alebo jej presný opak. (Potlesk.)
35. schôdza NR SR - 10.deň - A. dopoludnia
Dátum: 2025-06-11
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

Ďakujem. Budem reagovať na dvoch koaličných kolegov. Pán Saloň, viete, keď vy hovoríte, že nebol priestor na prezentovanie nominácií na výboroch, tak vy v tých výboroch máte väčšinu. Čiže koho je to ako keby problém, že treba vytvoriť tú príležitosť a my sme pripravení. Pokiaľ ide teda o toho europoslanca Zdechovského, ja teda nie som sudca a chápem aj vašu výhradu alebo vaše argumenty, ale veď práve o tom je to zriadenie komisie, že je to do istej miery ako keby taká, taká alegória, že vlastne my nevieme pri ňom rozsúdiť, že či si to, či to teda len prehnal alebo nie, a to nie je ani naša úloha. A práve úlohou tej komisie by malo byť teda vykonávať účinnú zákonnú kontrolu nad používaním informačno-technických prostriedkov. Veď o tom sa tu práve bavíme, čiže to je, ten jeho príklad som použila bez toho, aby som si dovolila povedať nejaký hodnotiaci úsudok, len som skonštatovala, čo on povedal. A práve keby sme zriadili tú komisiu na kontrolu ITP, tak by sme mali nástroj, ktorý môže objektívnym a zákonným spôsobom overiť, o čo vlastne pri používaní ITP, napríklad aj keby on podal sťažnosť, vlastne išlo a že či boli použité zákonným spôsobom. To je predsa celé. A tam by sa to pekne ukázalo. A, pán kolega Šuca, myslím, že naše sympatie a porozumenie sú vzájomné a myslím, že viete (ruch v sále), že som, nemyslím tým (povedané so smiechom)... ===== On podal sťažnosť. Vlastne išlo a že či boli použité zákonným spôsobom. To je predsa celé, a tam by sa to pekne ukázalo. A pán kolega Šuca, myslím, že naše sympatie a porozumenie sú vzájomné a myslím, že viete, že som, nemyslím tým. (Smiech. Reakcia z pléna. 20 sekúnd, rýchlo, ideš.) A myslím, že som bola maximálne korektná, keď som len popísala danú situáciu, že ste, že predsedáte tomuto výboru preto, lebo Mária Kolíková bola, bola odvolaná, takže nikdy by som si nedovolila voči vám osobne vystúpiť. To len teda, aby sme uviedli veci na pravú mieru.
6. schôdza NR SR - 8.deň - B. popoludní
Dátum: 2023-12-18
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

351. Ďakujem, pán poslanec, za vaše vystúpenie. Rád by som sa aj ja vyjadril ako stále aktívny športovec. Dámy a páni, čo sú dôvody pre zriadenie ministerstva športu? V čí prospech vznikne nový rezort so stovkami zamestnancov, čo budú robiť, aké budú mať kompetencie, ako to vyrovná rozdiely v podpore individuálnych kolektívnych športov? Je nevyhnutné opätovne ignorovať komunikáciu s ľuďmi, ktorí športu rozumejú? Alebo stačí, ako je to na Slovensku zvykom, že tu je každý fanúšik, zároveň tréner, expert na šport, prípadne profesionál, ktorý všetkému a všetkým rozumie. Mám pol... mám milión otázok, takže máme 100 mil. eur pre úradníkov a dobrých kamarátov alebo je to naozaj na rozvoj športu? Vysvetlí mi to, prosím, niekto, Nie je mi to jasné. Bol by som veľmi šťastný, ak by tie peniaze cielene pomohli športovcom, malým športovým klubom aj infraštruktúre a podobne. Na Slovensku máme takú tendenciu oceňovať a ukazovať tých našich už úspešných športovcov, ale nemyslíme na to, ako tých športovcov vychovať, ako ich pripraviť na to, aby sa vedeli vyrovnať s európskou alebo svetovou špičkou, aby mohli zbierať takisto medaily na medzinárodnej úrovni. Neberieme ohľad na negatívne javy v športe, ako sú divácke násilie, doping či match fixing a podobne, je toho naozaj veľa. Taká malá paralela, chudoba ohrozuje 900-tisíc ľudí. Hovorí sa o šetrení, o konsolidácii verejných zdrojov, my ale ideme zriaďovať ministerstvo športu za stovky miliónov eur. Bohužiaľ, Slovensko nie je krajina, kde viac peňazí vyrieši žalostný stav športu. Ešte jedna vec, nikde som nenašiel spomenuté vyhľadávanie a podporu športových talentov z chudobného prostredia. Práve na šport pre všetkých je známy pojem už minimálne 50 rokov u nás... (Prerušenie vystúpenia časomerom. Potlesk.)
6. schôdza NR SR - 7. deň - A. dopoludnia
Dátum: 2023-12-15
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

14. Ďakujem, Igor, za tvoj príspevok, bolo to dosť ostré a úprimné. Ľuďom, ktorých sa to týka, možno sa to ťažko počúva, ani sa im nečudujem, aj mne by sa to počúvalo veľmi ťažko, ale som rád, že máme, máme ťa tu a že upozorňuješ, bojuješ proti tomu zlu. Hovoríš priamo a mnoho ľuďom sa to nemusí páčiť, a ani nepáči. Si sa dotkol aj témy ministerstva športu a cestovného ruchu. Sto miliónov eur nie je málo, ale či to stačí pri vláde Roberta Fica na ten žalostný stav slovenského športu, fakt neviem. Športom žijem od malička a si myslím, že rapídne klesajú výsledky aj výkony jednotlivých športov a športovcov, čo je smutné, lebo zabúdali sme na to, že keď chceme mať úspechy, tak do toho musíme aj investovať a nie potom oceňovať športovcov, ktorí už dosiahli nejaké úspechy, dajme tomu na majstrovstvách Európy, sveta, alebo niečo, donesú medailu, a vtedy ich ideme oceňovať, či finančne, či hocijak inak, nestačí to. My tu musíme tých ľudí dostať k tomu, aby sme tu vychovali medailistov, lebo možno ich teraz máme pár, ale keby sme ich podporovali viac, tak by sme tu mali oveľa viac tých medailistov, ktorí by boli väčším prínosom pre tento štát, tak snáď bude lepšie.
6. schôdza NR SR - 6.deň - B. popoludní
Dátum: 2023-12-14
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

255. Ďakujem, kolega, za tento výživný príspevok. Vláda Roberta Fica schválila zvýšenie viac ako 900 poplatkov, ako sme tu už počuli, počuli, týka sa to všetkých bez ohľadu na príjem a bez ohľadu na to, či niekto pracuje, alebo nie. Týmto spôsobom získa vláda Roberta Fica 50 mil. eur ročne. Tieto poplatky na konci dňa zaplatíme my obyčajní ľudia. Zvyšovanie daní a odvodov týmto spôsobom určite nie je konsolidáciou. Konsolidácia musí byť udržateľná a jej východisko má byť zodpovedná politika. Rozumiem tomu, že ľudia nemajú čas čítať mnoho strán zákonov a porovnávať vývoj cien a poplatkov, preto sa chcem poďakovať Julovi Jakabovi, že vytvoril stránku Ficovepoplatky.sk, kde každý z nás nájde všetky zvýšené poplatky, ktoré, zopakujem, na konci dňa zaplatíme my obyčajní ľudia Bez ohľadu na príjem a bez ohľadu, či pracuje, alebo nie. Ficova vláda na jednej strane sa snaží naplniť ich predvolebný sľub a dôchodcovia namiesto 606 eur dostanú plošne 300 eur. Ale na druhej strane napríklad štvorčlennej rodine v roku 2024 zoberie celkom slušný balík z peňaženky vďaka ich tzv. konsolidačnému balíku. Nezabudnite, že keď sa zvýšia poplatky bankám, zamestnávateľom, zdravotníctvu, tak zvýšia svoje ceny, ktoré zaplatíme znova iba my obyčajní ľudia. Poviem vám na záver ešte pár príkladov, zvýšia sa výdavky na vydanie vodičáku, pasu, za výpis z registra trestov, zvýšia sa odvody do zdravotnej starostlivosti a mnoho ďalšieho, takže fakt toto, čo dnes odznelo v pléne, má vplyv na nás obyčajných ľudí. (Potlesk.)
6. schôdza NR SR - 5.deň - B. popoludní
Dátum: 2023-12-13
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

411. Ja sa chcem poďakovať Julovi, nášmu kolegovi, v mene všetkých nielen Rómov, ale v mene ľudí, a tu sa práve ukázalo, že komu na tých ľudí, na tých ľuďoch záleží, záleží a sme to práve my z opozičných lavíc. Takže ja by som pokračoval tiež s Ficovými poplatkami, týka sa to životného prostredia. Predĺženie platnosti osvedčenia podľa písm. a); zo 40 na 60, nárast 50 %. Vydanie oprávnenia na vykonávanie odbornej prípravy podľa osobitného prepisu (správne: predpisu, pozn. red.); z 99 eur na 140, nárast vyše 41 %. Predĺženie platnosti oprávnenia podľa písm. a) zo 40 na 60. Vydanie rozhodnutia o autorizácii na výkon činnosti podľa osobitného predpisu; z pôvodných 398 na rovných 600, nárast vyše 50 %. Predĺženie platnosti rozhodnutia o autorizácii podľa písm. a); z pôvodných 79 na 120, nárast 51,9 %. Vydanie súhlasu k bezpečnostnej správe; z pôvodných 398 eur na rovných 600, nárast 50,8 %. Vydanie súhlasu k aktualizácii bezpečnostnej správy; z pôvodných 119 až na 180, nárast 51 %. Podanie žiadosti o zapísanie do zoznamu odborne spôsobi... spôsobilých osôb na posudzovanie vplyvov na životné prostredie; zo 109 na 160 eur, nárast 40,8. Zapísanie do zoznamu pre každý z odborov činnosti alebo oblasti... (Prerušenie vystúpenia časomerom. Potlesk.)
6. schôdza NR SR - 5.deň - B. popoludní
Dátum: 2023-12-13
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

123. Ďakujem za slovo. Ďakujem, Roman, za tvoje vystúpenie. Bolo to konštruktívne a trefné. Z mojej strany iba krátka poznámka ku konsolidácii verejných financií. Skúsim symbolicky ako zástupca dvoch menšín na Slovensku, teda rómskej a maďarskej, malé jazykové okienko v slovenčine. Konsolidácia musí byť udržateľná a jej východiskom je zodpovedná politika. Evidujem, že od nástupu do parlamentu, že je čoraz ťažšie spojiť v praktickej rovine pojem zodpovednosť so stranami SMER, HLAS či SNS. Tento výraz je vám proti srsti, lepšie vám pasuje pojem nezodpovednosť a populizmus. Identifikujete sa často ako vlastenci, ktorí majú plné ústa slovenskej kultúry a jazyka. Ja mám aktuálne pocit, že ste na úrovni tých 30 % pätnásťročných detí, ktorí podľa výskumov a výsledkov PISA nedokážu čítať s porozumením. Mám pocit, že vy neviete, čo je zodpovedná konsolidácia verejných financií. Pred voľbami ste sa pasovali do role spasiteľov, odborníkov, expertov, garantov na právny št... garantov právneho štátu. Po voľbách ste zostali nebezpečnými populistami. Ďakujem.
3. schôdza NR SR - 4.deň - B. popoludní
Dátum: 2023-11-21
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

18. Ďakujem pekne za slovo. Som síce vo vrcholovej politike nováčikom, ale nie som naivný a myslím si, že ani vy nie. Prosím, pripomeňme si staré známe porekadlo, keď niečo vyzerá ako kačka, chodí ako kačka, kváka ako kačka, je to proste kačka. Aj teraz paralela k pánovi ministrovi Tomášovi. Pán minister, ak niekto raz vo svojom volebnom programe, ako aj predvolebnej kampani a na tematických stretnutiach so seniormi komunikuje o trinástom dôchodku, tak by tento záväzok mal plniť. Nie, nie je to sľub, je to povinnosť. Mrzí ma, že máte krátku pamäť, ale sme tu pre vás, pán minister, a veľmi radi vám budeme pripomínať tento, tento záväzok voči vdovám, sirotám a starobným dôchodcom. Ďakujem.
3. schôdza NR SR - 2.deň - B. popoludní
Dátum: 2023-11-15
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

111. Pani poslankyňa Kalmárová, ďakujem, že ste spomenuli na rómske deti a dali ste dôraz na to, ako je dôležité ich vzdelávať. Veľakrát sa stretávame s frázou, že tie deti nemôžu za to, ako žijú. Ale nemôžme zabudnúť, že aj ich rodičia boli raz deťmi. Aj oni by si zaslúžili to kvalitné vzdelávanie a dneska by sme toto tu vôbec nemuseli riešiť, bohužiaľ, je to inak. Riešenie musí prísť okamžite. Budem rád, ak za budúcnosť rómskych detí a budúcnosť slovenského národa zabojujeme spolu. A ešte raz vám ďakujem v mene všetkých Rómov. Ďakujem.
3. schôdza NR SR - 2.deň - A. dopoludnia
Dátum: 2023-11-15
Poslanec: Tankó, Viliam (SLOVENSKO)
Druh vystúpenia: Vystúpenie s faktickou poznámkou

38. Dobrý deň prajem, ďakujem za slovo. Šírenie mýtov a stereotypov o menšinách na Slovensku – či národnostných, alebo sexuálnych – našu krajinu neposúvajú vôbec vpred. Samozrejme, súhlasím s každým slovom môjho kolegu Petra Polláka a chcel by som sa poďakovať všetkým, ktorí spomenuli na nás Rómov a naše, na naše rómske deti. Nemôžme zabudnúť, ako vznikli osady na Slovensku Z veľkej časti sa to týka práve, práve majority. Práve majorita vytvorila tie rómske osady. Keď sa pozreme trošku do histórie, je nám to veľmi jasné. A musíme si uvedomiť, že bez, bez vašej pomoci, bez pomoci majority z tých slumov, z tých osád tí ľudia z generačnej chudoby sa nedostanú. Je to veľmi náročné a ťažké, ale verím tomu, že tá situácia sa zlepší. Sme tu preto, aby sme týmto ľuďom mohli pomôcť. A čo sa týka vzdelania, je to veľmi zanedbané, je to až alarmujúce, ale nemôžme zabudnúť na to, že aj keď tie deti budú mať kvalitné, dobré vzdelanie ako majoritné deti, to ešte neznamená, že budú mať rovnakú šancu alebo rovnakú štartovaciu čiaru do života, nakoľko sa vrátia do tých osád, do tých slumov, kde veľakrát nemajú elektrinu, kde veľakrát nemajú vodu, nemajú si kde napísať úlohy a ráno sa nemôžu umyť s tečúcou teplou vodou. Toto sú naše priority a za toto budeme bojovať a verím tomu, že... (Prerušenie vystúpenia časomerom. Potlesk.)
35. schôdza NR SR - 7.deň - A. dopoludnia
Dátum: 2025-06-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

67. Ďakujem za slovo. Ja len chcem v krátkosti využiť túto príležitosť a poďakovať aj za včerajšiu korektnú diskusiu, aj za operatívne vyriešenie tejto situácie s PhD. študentami, aj vám, pán minister školstva, aj ministerstvu vnútra, aj pani Puškárovej. Ďakujem.
35. schôdza NR SR - 7.deň - A. dopoludnia
Dátum: 2025-06-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

30. Ďakujem ti, Braňo, aj za vysvetlenie tohto nášho druhého návrhu a pridávam sa k apelu na vládnu koalíciu. Naozaj my potrebujeme a prax ukazuje, že potrebujeme doplniť do tohto zákona novú ako keby karanténu pre časť ľudí, ktorí sú spriaznení s politickou reprezentáciou a malo by nám všetkým záležať na tom, aby títo ľudia nemohli mať šancu stať sa generálnym prokurátorom alebo prokurátorkou. Pretože skutočne je to v záujme nás všetkých, aj súčasnej koalície, aj súčasnej opozície, každý z nás si môže tie miesta vymeniť, vidíme, čo sa deje, keď generálny prokurátor naprieč slovenskou históriou, nielen súčasný, ale aj tí predchádzajúci, ale aj špeciálni prokurátori, keď sú spriaznení s politickou mocou, pre nikoho to nie je dobré. Týmto návrhom zákona v prípade, ak ho schválite dnes a posuniete do druhého čítania, znova len dáte najavo, že tie reči, ktoré sú v médiách a v kuloároch o tom, že pripravujete túto funkciu pre vašich vlastných poradcov, nie sú pravdivé. Čiže dávame vám možnosť, aby ste dokázali, že naozaj vás neprávom obviňujú všetky médiá a opozícia a všetci z toho, že tu pripravujete podmienky pre odchod Maroša Žilinku a príchod Mareka Paru alebo pána Lindtnera. Zahlasujte za tieto naše dva návrhy a dokážte, že to tak nie je.
35. schôdza NR SR - 7.deň - A. dopoludnia
Dátum: 2025-06-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

18. Ďakujem ti, Braňo, aj za ten popis toho súčasného postavenia generálneho prokurátora a ja úplne súhlasím s tým, že okrem teda týchto našich dvoch návrhov, ktoré sa týkajú jednak vyvodenia zodpovednosti a jednak toho, kto sa môže stať generálnym prokurátorom pri tej ďalšej voľbe, čo predstavíš v tom nasledujúcom bode, by vhodné bolo aj pobaviť sa o tom, aké je postavenie generálneho prokurátora a organizácie a Generálnej prokuratúry vo všeobecnosti. Čiže som rada, že si to načrtol vo svojom príspevku. Ďakujem.
35. schôdza NR SR - 7.deň - A. dopoludnia
Dátum: 2025-06-05
Poslanec: Števulová, Zuzana (PS)
Druh vystúpenia: Vystúpenie s faktickou poznámkou

12. Ďakujem kolegom za faktické pripomienky a osobitne strane SaS za podporu, a ďakujem aj za tie čísla. Ja naozaj budem pozorne sledovať, ktorí z vás budú za tento návrh hlasovať, a ktorí budete proti, pretože v skutku ak, ak budete proti alebo sa zdržíte, vy vlastne rezignujete na vaše vlastné oprávnenie, ktoré by sme mohli mať ako poslanci a poslankyne zvolení občanmi tejto krajiny. Podľa mňa občania tejto krajiny od nás očakávajú, že budeme náš mandát vykonávať svedomite, a že v prípade, ak budeme mať podozrenie, že generálny prokurátor neplní svoje, svoje povinnosti, že sa budeme, budeme sa snažiť využiť všetky inštitúty, ktoré máme k dispozícii. Tento inštitút máme k dispozícii, nevieme ho využiť pre tie dôvody, ktoré sme povedali a áno, znova zdôrazňujem, je to len podanie návrhu. My o tom nerozhodujeme, a zároveň aj v situácii, keď by teda disciplinárny senát rozhodol, že generálny prokurátor sa dopustil nejakého teda disciplinárneho previnenia, ktoré je nezlučiteľné s výkonom funkcie generálneho prokurátora, tak vtedy má vlastne Národná rada právo podať návrh prezidentovi na jeho odvolanie. Čiže je tam niekoľko poistiek, ktoré v podstate aj pre vás, aj pre akúkoľvek budúcu koalíciu, ktorá by už teda mala navoleného toho kvázi svojho generálneho prokurátora, zákonmi dávajú preto, aby to nemohlo byť vykonávané šikanózne, a aby tam v každom jednak rozhodol teda nestranný súd prostredníctvom disciplinárneho senátu, a potom teda ešte, aby mohol byť podaný ten návrh na odvolanie. Takže, takže tie poistky tam sú a ide naozaj o zefektívnenie tejto možnosti, o prinavrátenie tejto možnosti do rúk nás poslancov a poslankýň.